กวางตุ้ง ฮ่องกง มาเก๊า ดินแดนห่านทองคำ ของประเทศจีน
The Greater Bay Area คืออะไร ? และมีความสำคัญต่อเศรษฐกิจจีนมากแค่ไหน ? ลงทุนแมนจะเล่าให้ฟัง
6 มี.ค. 2566

กวางตุ้ง ฮ่องกง มาเก๊า ดินแดนห่านทองคำ ของประเทศจีน /โดย ลงทุนแมน
รู้หรือไม่ว่า ดินแดนหลาย ๆ แห่ง ที่อยู่ทางตอนใต้ของประเทศจีน ล้วนแล้วแต่เป็นพื้นที่สำคัญทางเศรษฐกิจ เช่น
- ฮ่องกง เมืองท่าขนาดใหญ่ หนึ่งในศูนย์กลางทางการเงินของโลก และเป็นที่ตั้งของตลาดหุ้น รวมถึงสำนักงานของบริษัทยักษ์ใหญ่จากทั่วโลก
- มาเก๊า เมืองท่องเที่ยวยอดนิยม ของบรรดานักเสี่ยงโชค
- เซินเจิ้น เมืองแห่งเทคโนโลยีและสตาร์ตอัปของจีน
ได้รับฉายาว่าเป็น Silicon Valley ของเอเชีย
เป็นที่ตั้งสำนักงานใหญ่ของ Tencent และ Huawei
นอกจากนี้ อีกหลาย ๆ เมืองในบริเวณนี้ กำลังมีอิทธิพลทางเศรษฐกิจเพิ่มมากขึ้นเรื่อย ๆ เพราะอยู่ภายใต้โครงการ “The Greater Bay Area”
The Greater Bay Area คืออะไร ?
และมีความสำคัญต่อเศรษฐกิจจีนมากแค่ไหน ?
ลงทุนแมนจะเล่าให้ฟัง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ในช่วงทศวรรษที่ผ่านมา หนึ่งในโครงการสำคัญของจีน ที่เป็นที่จับตามองจากผู้คนทั่วโลก คงหนีไม่พ้นโครงการ “Belt and Road Initiative” หรือ BRI ของรัฐบาลจีน
BRI คือเส้นทางการขนส่งที่สำคัญ ทั้งทางบกและทางน้ำ
ที่เชื่อมต่อ 3 ทวีป ได้แก่ เอเชีย ยุโรป และแอฟริกา เข้าไว้ด้วยกัน
โดยหนึ่งในจุดยุทธศาสตร์สำคัญ ที่อยู่ภายใต้ BRI นั่นก็คือ “The Greater Bay Area”
The Greater Bay Area หรือ GBA คือ โครงการเขตเศรษฐกิจพิเศษ ตามแผนพัฒนาเศรษฐกิจของจีน
โดยใช้เป็นพื้นที่นำร่อง ในการปฏิรูปเศรษฐกิจ
ตั้งอยู่บริเวณสามเหลี่ยมปากแม่น้ำจูเจียง ติดกับทะเลจีนใต้
โดย GBA ครอบคลุมพื้นที่ขนาดใหญ่ของมณฑลกวางตุ้ง ฮ่องกง และมาเก๊า กินพื้นที่รวม 56,000 ตารางกิโลเมตร
และมีประชากรมากถึง 86.7 ล้านคน
เขตเศรษฐกิจ GBA ซึ่งมีพื้นที่เพียง 1 ใน 9 ของประเทศไทยนี้ กลับสามารถสร้าง GDP ได้สูงถึง 4 เท่าของประเทศไทย
โดย GDP ของ GBA ในแต่ละปี เป็นดังนี้
- ปี 2018 มี GDP 57.2 ล้านล้านบาท
- ปี 2019 มี GDP 59.7 ล้านล้านบาท
- ปี 2020 มี GDP 58.3 ล้านล้านบาท
และล่าสุดในปี 2021 มี GDP สูงถึง 68.2 ล้านล้านบาท คิดเป็น 11% ของ GDP รวมทั้งประเทศจีน
เท่านั้นยังไม่พอ รัฐบาลจีนยังมุ่งหวังให้ The Greater Bay Area มี GDP สูงถึง 139.5 ล้านล้านบาท ภายในปี 2030
หรือเพิ่มขึ้นเป็นเท่าตัว ภายใน 9 ปี
แล้ว GBA ประกอบไปด้วยเมืองอะไรบ้าง ?
GBA ประกอบไปด้วยเมืองต่าง ๆ ในมลฑลกวางตุ้ง 9 เมือง ได้แก่ กว่างโจว, เซินเจิ้น, จูไห่, ฝอซาน, ฮุ่ยโจว, ตงกวน, จงซาน, เจียงเหมิน และจ้าวชิ่ง
นอกจากนี้ ยังรวมถึงเขตการปกครองพิเศษสำคัญอีก 2 แห่ง ก็คือฮ่องกง และมาเก๊า
ซึ่งนอกจากจุดเด่นของฮ่องกง มาเก๊า และเซินเจิ้น ที่กล่าวไปในตอนต้นแล้ว
เมืองอื่น ๆ ก็มีความสำคัญต่อเศรษฐกิจจีนไม่แพ้กัน เช่น
- กว่างโจว เมืองหลวงของมลฑลกวางตุ้ง เป็นที่ตั้งของโรงงานอุตสาหกรรมจำนวนมาก
และยังเป็นสถานที่จัดงาน Canton Fair หรืองานแสดงสินค้านำเข้าและส่งออกของจีน ที่จัดมาอย่างยาวนาน
- จูไห่ เขตเศรษฐกิจพิเศษแห่งแรกของจีน เป็นที่ตั้งของโรงงานอุตสาหกรรมขนาดใหญ่ รวมถึงบริษัทข้ามชาติชื่อดัง เช่น ExxonMobil, BP และ Siemens
- ฝอซาน แหล่งอุตสาหกรรมเซรามิกของจีน และยังเป็นที่ตั้งของโรงงานผลิตเครื่องใช้ไฟฟ้าแบบให้ความเย็น
ซึ่งเครื่องปรับอากาศและตู้เย็น กว่าครึ่งโลก ถูกผลิตมาจากเมืองนี้
โดยเมืองต่าง ๆ ที่ว่านี้ ถูกเชื่อมเข้าหากัน ด้วยระบบโครงสร้างพื้นฐานทั้งทางถนน ทางราง ทางอากาศ และทางน้ำ
ด้วยความที่เป็นพื้นที่อุตสาหกรรม ศูนย์กลางทางการเงิน และการท่องเที่ยวชั้นนำ ทำให้ GBA เป็นจุดหมายสำคัญของบรรดานักธุรกิจ และนักลงทุนทั่วโลก
โดยเฉพาะอย่างยิ่ง กับกลุ่มธุรกิจต่างประเทศ ที่ต้องการจะเจาะตลาดในประเทศจีน ก็มักจะเลือกมาเริ่มต้นธุรกิจใน GBA
ด้วยเหตุผลด้านโครงสร้างพื้นฐาน กฎระเบียบ บรรยากาศที่เอื้อต่อการทำธุรกิจ รวมถึงตลาดผู้ซื้อที่มีขนาดใหญ่
ก่อนที่จะขยายธุรกิจ ไปยังภูมิภาคอื่น ๆ ในประเทศจีน
จะเห็นว่าโครงการ The Greater Bay Area นั้น มีความสำคัญต่อเศรษฐกิจจีนเป็นอย่างมาก เพราะเป็นแหล่ง Supply Chain ของการผลิตสินค้า และตั้งอยู่ในบริเวณที่ง่ายต่อการขนส่งสินค้า ซึ่งเอื้อต่อระบบโลจิสติกส์
ทำให้น่าจับตามองว่า The Greater Bay Area นั้น อาจเติบโตจนเทียบชั้นกับรัฐแคลิฟอร์เนีย ของสหรัฐอเมริกาได้เลย..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-
-
-
-